Dette er rapporten over mit ophold i Maniitsoq som fandt sted i juli måned 2015.

**Lidt om sygehuset-sundhedscenteret**

Sygehuset, som nu er et sundhedscenter, har mere almen praksis funktion en hospital-funktion, og der er kun to læger der arbejder der. Det kliniske består derfor meget af skadestuefunktion og almenpraksis konsultation. Jeg fik aftalt med sygeplejerskerne at de skulle ringe til mig når der skulle syes, og det var de rigtig gode til, så jeg fik meget øvelse med tråden. Jeg fik egne patienter til konsultation, dog kunne jeg ikke udskrive medicin, så jeg snakkede altid med en læge om patienterne efter, og fik ham til at ordinere. Det var lidt specielt at skulle have tolk når man havde konsultation, men det var man nødt til omkring halvdelen af gangene.

Det jeg så mest hos patienterne var allergier, bevægeapparatet, BT, øjne samt diverse børnesygdomme. Det veneriske og det psykiske blev varetaget af nogle SOSU’er som er fastansatte, men på trods at vi af den grund ikke var direkte involveret i disse sygdomme, fyldte de en del. Mange på sengeafdelingen var indlagt med psykiske problemer, og flere indlæggelser skyldtes *causa socialis.*

Derudover var der en del børneundersøgelser som jeg fik lov til at fortage under supervision. Der var også nogle akutte patienter (torkveret ovarie, blødende øsofagusvaricer), men disse skulle evakueres til Nuuk, og den lille flyver som kommer fra Nuuk har egne læger om bord, så man flyver ikke med.

**Fritid**

Mange af de ansatte på sygehuset var vikarer, og der var generelt en lyst til at have det godt sammen. Så på trods at jeg var alene af sted, og havde bekymret mig lidt for hvordan jeg nu skulle få alle de aftner til at gå, havde jeg en rigtig god måned. Man var sammen på tværs af alder og arbejde, da vi ikke var så mange. Det var rigtig hyggeligt. Der var få aftener jeg sad alene hjemme. Der blev fisket en masse. Maniitsoq er et meget taknemligt sted at fiske, og selv jeg, som aldrig havde prøvet det før, fik en stor torsk efter små 5 min. Jeg gik mange ture i det utrolig flotte og barske landskab, og mange steder skulle man klatre for at komme videre, eller længere op. Der er en længere tur som går rundt om den ene side af øen, hvor man går forbi blomsterdalen, nogle små søer og ski-hytten. Selv om man tager ud med vandrestøvler og hele udstyret kan man dog stadig risikere at blive overhalet af en grønlænder som er ude og jogge sig en tur på fjeldet!

Man skal helt bestemt ud at sejle når man kommer til Maniitsoq. Der er mulighed for at se hvaler tæt på, og kysten er en skærgård, fyldt med øer og bjerge. Landskabet forandrer sig, og er så storslået og smukt. Af og til arrangeres der en tur til Evighedsfjorden som er pengene værd, trods prisen. Her kommer man til fuglefjeld, gletsjere og gamle forladte bygder. Hospitalet har desuden en lille hytte, som også ligger et utrolig flot sted. Der er fyldt af bær deromkring, og jeg synes bestemt at man skal arrangere at blive sejlet derover.

Som sagt var der tit fællespisning samme med de andre kollegaer.

Jeg synes desværre ikke at det var så nemt at komme tæt på grønlænderne. Men når man bare en af de mange danskere der kommer op hver år, kan man også godt forstå at de ikke har lyst til at involvere sig for meget. På trods af dette er de dog meget venlige og gode til at invitere til kaffemik.

**Et par praktiske tips**

Tag et smut forbi Lilleholm hvis du har lyst til røget fisk eller moskus. Det er billigt, og smager vanvittig godt! Generelt er fisk billigt. Grønt er til at skaffe, dog til høje priser. Der er rugbrød og generelt gode handlemuligheder. Alkohol fås kun til høje priser, så jeg anbefaler at tage noget med, fordi man ender alligevel med at købe noget til alle de gode middage man får arrangeret.

Det kan være sjovt at have læst ”sang for livet” af Jørn Riel, før man tager afsted. Og så selvfølgelig ”Profeterne i Evighedsfjorden” af Kim Leine; den foregår nemlig i Maniitsoq.

At rejse i Grønand er meget dyrt, så jeg besluttede at tage to overnatninger i Kangerlussuaq, hvor man alligevel skal mellemlande, og var en tur med overnatning på indlandsisen, hvilket var en smuk og surrealistisk oplevelse.

Noget andet smukt, men upraktisk ved Grønland, er at det er vejret der bestemmer om man kan rejse eller ikke. Ugen før jeg skulle af sted blev rigtig mange flyafgange aflyst på grund af tåge. Det kan derfor være fornuftigt ikke at skulle noget vigtigt de første par dage efter planlagt hjemkomst, så man har tid til det uforudsete.

Man kommer helt sikkert ud at sejle hvis man tager til Maniitsoq. Det kan være rigtig koldt på vandet, så varmt tøj og vindtæt tøj er et *must.*

Glæd jer og tag afsted!